Diari Oficial de la Generalitat Valenciana


Sumari del DOGV 7123, del 02-10-2013 (2013/9450)

ORDE 16/2013, de 26 de setembre, de la Conselleria d'Hisenda i Administració Pública, per la qual es modifica l'Orde de 6 d'agost de 2008, de la Conselleria d'Economia, Hisenda i Ocupació, per la qual es regula la concessió d'incentius autonòmics a la inversió a la Comunitat Valenciana i es convoquen per a l'exercici pressupostari de 2008.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2013/09/26/16/dof/vci/html**

### Dades del document

Número de DOGV
:   7123

Data del DOGV
:   02-10-2013

Secció del DOGV
:   I. DISPOSICIONS GENERALS

Número del document
:   2013/9450


Data del document
:   26-09-2013

Organisme emissor
:   Conselleria d'Hisenda i Administració Pública

Tipus de document
:   Ordre

Anàlisi jurídica

 Descriptors 

:   * Conselleria d'Hisenda i Administració Pública
    * suport econòmic
    * recerca i desenvolupament
    * legislació
    * ajuda pública
    * ajuda a la inversió
    * ajuda a les empreses
    * ajuda regional

ORDE 16/2013, de 26 de setembre, de la Conselleria d'Hisenda i Administració Pública, per la qual es modifica l'Orde de 6 d'agost de 2008, de la Conselleria d'Economia, Hisenda i Ocupació, per la qual es regula la concessió d'incentius autonòmics a la inversió a la Comunitat Valenciana i es convoquen per a l'exercici pressupostari de 2008. [2013/9450]  
Preàmbul  
  
La Conselleria d'Hisenda i Administració Pública té entre les seues competències la planificació i l'aplicació de la política de desenrotllament regional que acorde el Consell de la Generalitat en el marc establit per l'Administració central, la Unió Europea i el propi de la Generalitat.  
En l'àmbit d'esta política de desenrotllament regional, els incentius autonòmics es configuren com un instrument de suport a la inversió productiva, amb l'objectiu de contribuir al desenrotllament del potencial competitiu de la Comunitat Valenciana, i impulsen projectes d'inversió que permeten reorientar la nostra estructura productiva cap a activitats de més valor afegit, així com la creació d'ocupació, la millora de la qualitat de vida i el desenrotllament sostenible.  
Per mitjà de la present orde s'introduïxen modificacions a les bases establides en l'Orde de 6 d'agost de 2008, de la Conselleria d'Economia, Hisenda i Ocupació, per la qual es regula la concessió d'incentius autonòmics a la inversió a la Comunitat Valenciana (DOCV 5824, 08.08.2008), modificada per l'Orde 39/2010, de 15 d'octubre, de la mateixa conselleria (DOCV 6382, 22.10.2010), a fi d'adaptar-les a les condicions derivades de la finalització de la vigència de la norma, de concretar i desenrotllar els criteris de valoració i d'adequar-les a la nova estructura orgànica de la Conselleria d'Hisenda i Administració Pública, continguda en el Decret 20/2013, de 25 de gener, del Consell, pel qual s'aprova el Reglament Orgànic i Funcional de la Conselleria d'Hisenda i Administració Pública.  
Estes bases van ser comunicades a la Comissió Europea amb el número de registre XR 115/2008.  
En la tramitació s'han complit les disposicions del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir i modificar ajudes públiques.   
  
Per tot això, fent ús de les facultats atribuïdes per l'article 28 de la Llei 5/1983, de 30 de desembre, del Consell, i l'article 47.3 del Text Refós de la Llei d'Hisenda Pública de la Generalitat, i complits els tràmits establits en el Decret 24/2009, de 13 de febrer, del Consell, sobre la forma, l'estructura i el procediment d'elaboració dels projectes normatius de la Generalitat,  
  
  
ORDENE  
  
Article únic. Modificació de l'Orde de 6 d'agost de 2008, de la Conselleria d'Economia, Hisenda i Ocupació, per la qual es regula la concessió d'incentius autonòmics a la inversió a la Comunitat Valenciana i es convoquen per a l'exercici pressupostari de 2008  
1. Es modifiquen els requisits mencionats en la base quinta de l'annex I exigibles als projectes per mitjà de l'addició de nous paràgrafs, segons consta en l'annex.   
2. Es modifica la redacció de la base octava, «Criteris de valoració», i dels apartats 2 i 3 de la base desena de l'annex I, «Procediment de concessió. Instrucció del procediment», de l'Orde de 6 d'agost de 2008, de la Conselleria d'Economia, Hisenda i Ocupació, en els termes fixats en l'annex.   
3. Se suprimix el segon paràgraf del punt 3 de la base novena de l'annex I, «Presentació de sol·licituds i termini».  
4. Les referències en l'Orde de 6 d'agost de 2008, de la Conselleria d'Economia, Hisenda i Ocupació, a la Direcció General d'Economia, s'entendran fetes a la Direcció General de Projectes i Fons Europeus; així mateix, les referències al Servici de Promoció del Desenrotllament Regional s'entendran fetes al Servici de Política Regional de la Unió Europea i de Promoció del Desenrotllament Regional.  
  
  
DISPOSICIÓ DEROGATÒRIA  
  
Única  
Queden derogades totes les disposicions del mateix rang o d'un rang inferior que s'oposen al que disposa la present orde.  
  
  
DISPOSICIÓ FINAL  
  
Única  
Esta orde entrarà en vigor l'endemà de ser publicada en el Diari Oficial de la Comunitat Valenciana.  
  
València, 26 de setembre de 2013  
  
El conseller d'Hisenda i Administració Pública,  
JUAN CARLOS MORAGUES FERRER  
  
  
Annex  
  
Nova redacció dels preceptes afectats per la modificació de l'Orde de 6 d'agost de 2008, de la Conselleria d'Economia, Hisenda i Ocupació, per la qual es regula la concessió d'incentius autonòmics a la inversió a la Comunitat Valenciana i es convoquen per a l'exercici pressupostari de 2008  
  
1. S'afigen els paràgrafs següents a la base quinta de l'annex I, «Requisits exigibles als projectes»:  
«Si els treballs comencen abans de la dita confirmació per escrit al sol·licitant, la totalitat del projecte no podrà optar a ajudes.  
En el cas que la persona sol·licitant siga una gran empresa, haurà de presentar un document intern en què haja analitzat la viabilitat del projecte o activitat amb ajudes i sense. Este document intern haurà d'acreditar que el projecte d'inversió no s'hauria dut a terme si no haguera sigut per l'ajuda, s'inclou un calendari d'execució del projecte i es determina el suport real mínim necessari per a la viabilitat del projecte.  
  
Els projectes d'inversió plantejats, tant els que hagen obtingut en 2013 la confirmació per escrit que el projecte és susceptible de ser elegible com els que l'hagen obtinguda amb anterioritat, hauran d'haver iniciat i realitzat, el 31 de desembre de 2013, almenys una part de la seua execució».  
  
2. Es modifica la redacció de la base octava de l'annex I, «Criteris de valoració», que queda redactada amb el text següent:  
«1. Per a la valoració dels projectes que complisquen els requisits establits en les disposicions vigents s'utilitzaran els criteris següents:  
  
1.1. La utilització de recursos de la zona: fins a 5 punts. Quantifica la utilització de matèries primeres de la Comunitat Valenciana que s'empren en el procés productiu. La puntuació serà proporcional al seu percentatge respecte al total de matèries primeres utilitzades, i correspondran 5 punts al 100 %.   
Quan es tracte d'inversions en el sector turístic, este criteri quantificarà els beneficis socioeconòmics derivats de la localització del projecte en un lloc determinat. Per al càlcul s'establix la ponderació següent:  
  
Fins a 3 punts, si es recupera o es rehabilita patrimoni historicoartístic, tenint en compte la seua catalogació i la categoria del projecte turístic (si és Bé d'Interés Cultural, 3 punts; si és Bé de Rellevància Local, 2 punts; si el projecte incidix en la conservació d'edificacions tradicionals de la zona, 1 punt).  
Fins a 2 punts, per la posada en valor dels recursos de la zona: culturals (0,50 punts), etnogràfics (0,50 punts), mediambientals (0,50 punts), altres (0,50 punts).  
1.2. L'increment de la productivitat o la taxa de valor afegit: fins a 15 punts.   
En els projectes d'ampliació o modernització, es considerarà l'increment de la productivitat en termes de valor afegit per empleat, abans i després de la inversió. Només puntuaran els projectes que aconseguisquen un increment mínim de productivitat del 15 %. La puntuació serà proporcional a l'augment del valor afegit per empleat, i correspondran 15 punts a augments iguals o superiors al 100 %.  
  
En projectes de creació de nou establiment, el valor es determinarà per la relació valor afegit sobre vendes, amb el mateix procediment d'adjudicació de punts.  
Els càlculs, en tot cas, estaran referits al centre de treball objecte del projecte.  
1.3. El caràcter innovador del procés industrial i/o del tipus de producte i la incorporació de tecnologia avançada i de sistemes que garantisquen la qualitat i la protecció del medi ambient: fins a 30 punts.  
  
1.3.a. Caràcter innovador: fins a 10 punts. Es valorarà el caràcter innovador del projecte, ja siga pel procés o pel producte, prenent en consideració certificats sobre la qualificació del projecte com a I+D emesos per alguna entitat acreditada per l'ENAC (Entitat Nacional d'Acreditació) o, a falta d'això, els antecedents o evidències sobre el grau de novetat del projecte a escala mundial, europea, nacional, etc.  
  
1.3.b. Incorporació de tecnologia avançada: fins a 7 punts. Es valorarà la utilització de noves tecnologies que milloren l'ús dels recursos, que siguen energèticament més eficients (fins a 3 punts) o que generen menys quantitat de residus (fins a 3 punts). Així mateix, es valorarà la utilització de tecnologies de la informació com a part del procés productiu (1 punt).  
1.3.c. Sistemes de qualitat: fins a 5 punts. Es valorarà la implantació de sistemes de gestió de qualitat en l'empresa sol·licitant, així com l'existència de productes homologats o certificats pels organismes de normalització corresponents. En les indústries agroalimentàries també es tindrà en compte si el producte que s'obté està acollit a denominació d'origen o de qualitat reconeguda.  
1.3.d. Protecció del medi ambient: fins a 5 punts. Es valorarà la implantació de sistemes de gestió mediambiental, així com l'adopció de mesures destinades a la millora mediambiental en el centre de producció, sempre que sobrepassen les exigències establides per la normativa vigent.  
1.3.e. Gastos en I+D: fins a 3 punts. Es valoraran els gastos realitzats en personal qualificat (fins a 1 punt), l'existència de laboratoris d'I+D (1 punt), la col·laboració amb centres d'investigació o amb universitats, així com la participació en projectes subvencionats dins de línies específiques d'investigació, tant de l'Administració central com de l'autonòmica (PROFIT, CDTI, etc.) (1 punt).  
1.4. La diversificació de l'oferta en la zona: fins a 5 punts. Es valorarà la diversificació del producte o procés productiu respecte a la situació existent en la zona d'implantació del projecte d'inversió.  
  
1.5. El caràcter exportador: fins a 10 punts.  
1.5.a. En els projectes de tipus ampliació o modernització s'aplicarà el criteri següent:  
- Fins a 5 punts, en proporció al percentatge actual d'exportació respecte de la facturació total de l'empresa (al 100 % corresponen 5 punts).   
  
- Els 5 punts restants es distribuiran en funció de l'increment del percentatge d'exportació, abans i després de la inversió, ponderat per la capacitat exportadora inicial (a increments iguals o superiors al 100 % corresponen 5 punts).  
1.5.b. En els projectes de creació, la puntuació, fins al màxim de 10 punts, s'assignarà en funció del percentatge d'exportació estimat sobre la facturació total de l'empresa (al 100 % corresponen 10 punts).  
  
1.5.c. Per al sector turisme: s'aplicaran els criteris anteriors, i es prendrà com a variable de referència el percentatge d'ocupació estrangera sobre l'ocupació total de l'establiment hoteler, en lloc del percentatge d'exportacions sobre la facturació total.  
1.6. La grandària de l'empresa i el projecte: fins a 20 punts.  
1.6.a Projectes d'ampliació o modernització:  
- Per inversió susceptible d'incentivar: fins a 12 punts. Es valorarà el projecte proporcionalment a la seua dimensió respecte de l'immobilitzat material net de l'empresa sol·licitant, referit a l'últim balanç de situació tancat. Ràtios inversió/immobilitzat material net iguals o superiors a 1 suposaran 12 punts.  
- Per ocupació: fins a 8 punts. Es valorarà la plantilla de l'empresa en el moment de la sol·licitud de l'ajuda, expressada en unitats de treball/any (UTA), és a dir, nombre de persones empleades a temps complet en un any, sent fraccions d'UTA el treball a temps parcial i el treball estacional. En la distribució dels punts s'aplicarà l'escala següent:  
  
Nombre d'ocupats < 20: 1 punt.  
Entre 20 i 50: 2 punts.  
Entre 51 i 100: 4 punts.  
Des de 101 fins a 250: 6 punts.  
Superior a 250: 8 punts.  
1.6.b. Projectes de creació:  
- La puntuació, fins a 12 punts, es distribuirà proporcionalment segons l'escala entre 6 a 50 milions d'euros d'inversió per a incentivar. S'assignaran 0,27 punts per cada milió d'euros entre 7 i 49 milions d'inversió per a incentivar; per a projectes de 50 o més milions d'euros d'inversió per a incentivar s'assignaran 12 punts.  
- Per ocupació: fins a 8 punts. Es valoraran els llocs de treball creats relacionats amb l'activitat a què es destina la inversió, expressats en termes d'unitats de treball/any (UTA). En la distribució dels punts s'aplicarà l'escala següent:  
Menys de 10 llocs: 0 punts  
Entre 10 i 59: 3 punts pels 10 primers llocs creats, més 0,5 punts per cada 5 llocs de treball addicionals als 10 inicials.  
Igual o superior a 60 llocs: 8 punts  
2. S'establix en 35 punts el llindar mínim de puntuació exigit, per davall del qual un projecte no podrà rebre ajudes.  
3. En les zones definides com a prioritàries, que s'inclouen en l'annex II de l'Orde de 6 d'agost de 2008, el percentatge de subvenció que correspondria al projecte d'acord amb l'aplicació dels criteris mencionats en l'apartat 1 anterior s'incrementarà un 20 per 100, respectant sempre el límit màxim determinat en la base sèptima.  
4. En el cas que es produïsca un empat entre dos o més projectes, regirà la ponderació relativa següent dels criteris mencionats en l'apartat 1 anterior:  
1r. El caràcter innovador del procés industrial i/o del tipus de producte i la incorporació de tecnologia avançada i de sistemes que garantisquen la qualitat i la protecció del medi ambient.   
2a. La grandària de l'empresa i el projecte.   
3a. L'increment de la productivitat o la taxa de valor afegit.   
4t. El caràcter exportador.   
5t. La utilització de recursos de la zona.   
6t. La diversificació de l'oferta en la zona.»  
Es modifica la redacció dels apartats 2 i 3 de la base desena de l'annex I, «Procediment de concessió. Instrucció del procediment», que queda redactat de la manera següent:  
«2. L'ordenació i instrucció del procediment correspondrà al Servici de Política Regional de la Unió Europea i de Promoció del Desenrotllament Regional.  
3. Examinades les sol·licituds per l'òrgan instructor i realitzades les activitats d'instrucció pertinents, seran avaluades per una comissió, que estarà integrada pels membres següents:  
President: la persona titular de la Subdirecció General de Projectes i Fons Europeus.  
Vocals: la persona titular del Servici de Política Regional de la Unió Europea i de Promoció del Desenrotllament Regional; un representant amb rang de cap de servici, designat pel secretari autonòmic d'Hisenda i Pressupostos; un tècnic del Servici de Política Regional de la UE i de Promoció del Desenrotllament Regional, designat per la persona titular del Servici de Política Regional de la Unió Europea i de Promoció del Desenrotllament Regional.  
Secretari: un tècnic, diferent de l'anterior, del Servici de Política Regional de la Unió Europea i de Promoció del Desenrotllament Regional, designat per la persona titular del dit servici.»  
3. Es modifica la redacció de l'apartat 3 de la base novena de l'annex I, «Presentació de sol·licituds i termini», que queda redactat amb el text següent:  
«3. El termini de presentació de sol·licituds es fixarà anualment en la convocatòria respectiva.»


Còpia Permalink ELI